UPPFÆRT kl. 20:54 Bilun í hitaveitunni á Akranesi - heitavatnslaust verður fram á nótt Heitavatnslaust er á Akranesi . Í tilkynningu frá OR segir að unnið sé að viðgerð en búast megi við að það standi að minnsta kosti fram á nótt . Samkvæmt nýjustu upplýsingum er búið að finna bilunina , en ekki vitað hvenær viðgerð lýkur . Íbúum er bent á að hafa glugga lokaða og dyr ekki opnar lengur en þörf krefur til að seinka því að kólni í húsum . Nú er talsvert kalt í veðri og því má búast við að verulega kólni í híbýlum fólks þegar líða tekur á kvöldið . „ Í dag var unnið að viðgerð á aðveituæð heita vatnsins frá Deildartunguhver og lauk henni í kvöld . Meðan á viðgerðinni stóð gekk mjög á vatnsbirgðir á Akranesi . Þegar hleypt var á að nýju undir kvöld kom í ljós önnur bilun sem nú er búið að finna , “ segir í tilkynningunni . Ljóst er að það tekur að minnsta kosti átta klukkustundir að koma þjónustunni í samt lag . Orkuveitan ítrekar að rétt er að hafa lokað fyrir heitvatnskrana til að síður verði slys eða tjón þegar vatn kemst á að nýju . Jafnframt eru þeir sem hafa snjóbræðslurör hvattir til að tappa af lögnunum geti þeir komið því við . Starfsfólk Orkuveitunnar biður viðskiptavini velvirðingar á þeim óþægindum sem þetta skapar .